**О б р а з л о ж е њ е**

Чланом 77. став 1 и став 3. Закона о запосленима у аутономним покрајинама и јединицама локалне самоуправе („Сл. гласник РС“ бр. 21/2016, 113/2017, 113/2017-I - др. закон, 95/2018 и број 114/2021) прописано је да се нацрт кадровског плана припрема у складу са буџетским календаром, истовремено са нацртом буџета јединице локалне самоуправе, тако да буде усаглашен са средствима обезбеђеним буџетом. Кадровски план у јединици локалне самоуправе усваја скупштина града истовремено са одлуком о буџету јединице локалне самоуправе.

Одредбама члана 76. став 1. истог закона прописано је да се Кадровски план састоји од приказа броја запослених према радним местима и звањима, броја запослених са радним односом на неодређено време који су потребни у години за коју се доноси Кадровски план, броја приправника чији се пријем планира и броја запослених чији се пријем у радни однос на одређено време планира у кабинету градоначелника или броја запослених чији се пријем у радни однос на одређено време планира због повећања обима посла.

 У члану 32. став 1. тачка 6. Закона о локалној самоуправи („Сл. гласник РС“ бр. 129/2007, 83/2014-др.закон, 101/2016-др.закон, 47/2018 и 111/2021), прописано је да Скупштина општине доноси прописе и друге опште акте, док је чланом 66. став 3. наведеног закона прописано да се одредбе овог закона које се односе на скупштину општине примењују и на градску скупштину.

 Чланом 37. став 1. тачка 7. Статута Града Ниша („Сл. лист Града Ниша", број 88/2008, 143/2016 и 18/2019), прописано је да скупштина Града доноси прописе и друге опште акте.

 Кадровски план градских управа Града Ниша, Канцеларије за локални економски развој, Правобранилаштва Града Ниша, Канцеларије локалног омбудсмана Града Ниша, Службе за интерну ревизију органа и служби Града Ниша и Кабинета Градоначелника за 2023. годину, сачињен је на основу предлога кадровских планова директних корисника буџета Града Ниша, којим директни корисници буџета, потврђују усаглашеност предлога кадровског плана за 2023. годину са планираним средствима у буџету за 2023. годину, за те намене.

 Кадровски план садржи приказ броја запослених према звањима на дан 07.12.2022. године и то: функционера, службеника, намештеника, као и број запослених на одређено време због повећаног обима посла. Такође, дат је приказ планираног броја запослених функционера, службеника, намештеника, број запослених на одређено време због повећаног обима посла, запослених на одређено време у кабинету градоначелника, као и број приправника за 2023. годину.

Планирани процес попуњавања кадровских капацитета у органима и службама Града Ниша заснован је на рационалној потреби да се надлежност и делокруг рада органа и служби града Ниша обавља са адекватним бројем запослених, стручно и благовремено, а самим тим да се кроз пријем нових кадрова јача кадровски капацитет органа и служби града Ниша. Такође кадровским планом су обухваћени и службеници којима мирују права и обавезе из радног односа у органима града Ниша због постављења на функцију, а због прописане обавезе послодавца да се по престанку функције та лица распореде на одговарајућа извршилачка радна места код послодавца.

 Пријем планираног броја извршилаца за 2023. годину, односно попуњавање радних места и реализација кадровског плана за 2023. годину, вршиће се сукцесивно у складу са потребама посла и у оквиру одобрених средстава за 2023. годину.

 Имајући у виду горе наведено предлаже се да Скупштина Града Ниша усвоји Кадровски план градских управа Града Ниша, Канцеларије за локални економски развој, Правобранилаштва Града Ниша, Канцеларије локалног омбудсмана Града Ниша, Службе за интерну ревизију органа и служби Града Ниша и Кабинета Градоначелника за 2023. годину.

ВРШИЛАЦ ДУЖНОСТИ НАЧЕЛНИКА ГРАДСКЕ УПРАВЕ ЗА ОРГАНЕ ГРАДА И ГРАЂАНСКА СТАЊА

Весна Нешић